צעצוע של סיפור 3

צעצוע של סיפור 3 (באנגלית: Toy Story 3) הוא סרט קומדיית הרפתקאות דרמטית בהנפשה ממוחשבת של פיקסאר מ-2010. הסרט בוים על ידי לי אנקריץ', ותסריטו נכתב על ידי מייקל ארנדט. זה הפרק השלישי בסדרת "צעצוע של סיפור", והוא מהווה המשך ל"צעצוע של סיפור 2" מ-1999. באוגוסט 2010 שבר הסרט את שיא ההכנסות הקודם, שהיה שייך ל"שרק 2", והפך לסרט האנימציה המצליח ביותר בכל הזמנים, עם הכנסות של יותר ממיליארד דולר ברחבי העולם. הסרט החזיק בשיא במשך שלוש שנים עד שב-2013 שבר את השיא "לשבור את הקרח" של אולפני ההנפשה של וולט דיסני. הסרט זכה בפרס גלובוס הזהב בקטגוריית סרט האנימציה הטוב ביותר, וכן בפרס אוסקר לסרט המונפש הטוב ביותר ובפרס אוסקר לשיר המקורי הטוב ביותר. כמו כן הסרט היה לסרט האנימציה השלישי בהיסטוריה והשני של פיקסאר שהיה מועמד לפרס אוסקר לסרט הטוב ביותר. אנדי מתכונן לעבור ללמוד במכללה. הוא לא שיחק בצעצועים שלו במשך שנים וחלקם נמכרו או נתרמו. אלו שנשארו כוללים את וודי, באז, ג'סי, עין-השור, מר ראש תפוד, גברת ראש תפוד, סלינקי, האם, רקס והחייזרים הירוקים. רגע לפני שאנדי עוזב הוא מחליט לקחת איתו את וודי למכללה ואת שאר הצעצועים הוא אורז בשקית זבל ומתכנן לשים אותם בעליית הגג, אך בעקבות בלבול אמו של אנדי חושבת שהשקית מיועדת לאשפה ומניחה אותה על המדרכה. הצעצועים מצליחים לברוח ונכנסים לקרטון שנועד לתרומה לגן סאניסייד יחד עם בובת הברבי של מולי וגם וודי שמנסה להסביר להם שחל בלבול, אבל הם מסרבים להקשיב לו וחושבים שאנדי התכוון לזרוק אותם. החבורה מגיעה לסאניסייד ופוגשת את צעצועיי הגן בהנהגתו של לאצו הדוב המחבק, שמסביר להם שפה הם אינם צריכים לפחד שהילדים יגדלו ויעזבו וכי בכל שנה ילדים אחרים מגיעים. הצעצועים מחליטים להישאר בגן וברבי מתאהבת בבובת קן, אבל וודי מנסה לברוח ובטעות נמצא על ידי ילדה בשם בוני שלוקחת אותו לביתה ומשחקת איתו. הצעצועים שנשארו בגן מגלים שהילדים שמשחקים איתם הם פעוטות שמאוד אגרסיביים עם הצעצועים ושולחים את באז לבקש שיעברו לחדר אחר, היכן שנמצאים הילדים הבוגרים יותר. באז נתפס על ידי עוזריו של לאצו שמצליחים "לאתחל" את באז חזרה להגדרות היצרן, מה שגורם לו להאמין שוב שהוא מגן חלל אמיתי ושלאצו הוא המפקד שלו. בפקודתו של לאצו, באז כולא את שאר הצעצועים למשך הלילה. וודי מצליח למצוא דרך לחזור לביתו של אנדי מביתה של בוני ומבקש מהצעצועים של בוני שימסרו דרישת שלום לחבריו בסאניסייד, אך אז וודי מגלה בעזרת בובת ליצן בשם צ'אקלס שלאצו, צ'אקלס ובובת תינוק היו שייכים פעם לילדה בשם דייזי ששכחה אותם בפארק במהלך פיקניק ובעקבות זאת הם עשו את דרכם חזרה לביתה, אך כשהגיעו לשם לאצו הבין שהוא הוחלף בבובת לאצו אחרת והופך למריר. הם מגיעים לסאניסייד ושם לאצו הפך את הגן לכלא לצעצועים תחת הנהגתו. וודי מגיע לסאניסייד ובעזרת בובת טלפון לפעוטות הוא לומד על דרך לברוח משם ומגבש יחד עם חבריו תוכנית בריחה. התכנית מצליחה בחלקה, אולם בעקבות טעות באז שוב "מאותחל" חזרה להגדרות היצרן, אבל הפעם הוא מדבר בספרדית. בזמן ניסיון הבריחה החבורה נתקלת בלאצו שתופס אותם. וודי מעמיד את לאצו במקומו לאחר שהוא מזכיר לו את דייזי וגורם לתינוק ולשאר עוזריו לבגוד בו ולזרוק אותו לאשפה. החבורה מנסה לברוח לפני שמשאית הזבל מגיעה, אך לאצו תופס את רגלו של וודי ומושך אותו לפח וכך כל הצעצועים מגיעים למשאית זבל היישר למזבלה. במזבלה כולם מנסים לברוח מגריסה ולאצו מצליח לברוח ומשאיר את כולם מאחור. כמה רגעים לפני שהם נשרפים בכבשן לוהט, בובות החייזרים מצליחות לתפעל צבת מתכת ענקית ומצליחים לחלץ את החבורה. בינתיים מתגלה שלאצו לא הספיק לברוח רחוק ונמצא על ידי נהג משאית זבל שקושר אותו למכסה מנוע יחד עם בובות נוספות. הצעצועים מצליחים להגיע לביתו של אנדי ורגע לפני שוודי נפרד מכולם הוא מבין שעליית הגג היא לא מקום בשביל צעצועים ומצליח להתל באנדי לשלוח את כל החבורה כתרומה. אנדי מגיע עם הארגז לביתה של בוני, מציג לה את כל הצעצועים שלו ומשחק איתה פעם אחרונה לפני שהוא עוזב ולבסוף משאיר את כולם אצלה. במהלך הכתוביות וודי והחבורה מתרגלים לביתם החדש אצל בוני בעוד שברבי נשארה ביחד עם קן בסאניסייד, שהפך למקום יותר הוגן ומכיל כלפי צעצועים תחת הנהגתם. הסרט נגמר עם באז וג'סי שרוקדים לצלילי השיר "You got a friend in me" בספרדית. ערך מורחב – צעצוע של סיפור - דמויות על פי החוזה בין חברת וולט דיסני לאולפני ההנפשה פיקסאר, כל הדמויות שיופיעו בסרטי ההנפשה המשותפים של השניים יהיו בבעלותה הבלעדית של דיסני. כמו כן, דיסני תוכל להפיק סרטי המשך באמצעות אולפני ההנפשה שלה מבלי לשתף את פיקסאר בתהליך היצירה, על אף שלפיקסאר תהיה זכות ראשונים לעבוד על סרטי המשך. ב-2004, לאחר שהמשא ומתן בין שתי החברות על המשך עבודה משותפת התפוצץ, יו"ר דיסני מייקל אייזנר הורה על הקמת אולפנים חדשים, "Circle 7 Animation", שיעסקו בהפקת סרטי המשך לאלו של פיקסאר. בין הפרויקטים השונים נכלל גם "צעצוע של סיפור 3", והוא יועד לצאת לאקרנים במהלך 2008. הבמאי ברדלי ריימונד נשכר לביים את הסרט, והתסריטאים ביל וצ'רי שטיינקלנר החלו לפתח את התסריט. הרעיון המקורי לסרט הציג עלילה בה אנדי והצעצועים שלו מעבירים לילה בבית סבתו בזמן שחדרו עובר שיפוץ. כמה מהצעצועים נעלמים, וחבריהם יוצאים בחיפושים אחריהם ברחבי הבית במה שהופך לתעלומה בלשית. דיסני התרשמה מהרעיון והשאירה אותו כאופציה לפרק רביעי בסדרת הסרטים, אך דחתה אותו כעלילה לסרט השלישי. לאחר כמה כשלים עם הזוג שטיינקלנר, לפרויקט הובא התסריטאי ג'ים הרצפלד, והוא כתב את הגרסה הסופית לתסריט בהפקת "Circle 7 Animation". עלילה זו עסקה בבאז שנקרא לתיקון על ידי חברת הייצור ושב למפעל בטאיוואן. כאשר חבריו מחפשים מידע נוסף באינטרנט אודות התקלה ממנה באז סובל, הם מגלים כי בפס הייצור הייתה טעות ששולחת את כל הצעצועים מדגם זה להריסה. בדאגה לחבריהם, הם שולחים עצמם בדואר לטאיוואן על מנת לחלץ את באז. במסעם, הם פוגשים בצעצועים נוספים שחזרו לחברה בעקבות תקלות ונשארו ללא ילדים שיחקו בהם. בינואר 2006, דיסני רכשה את פיקסאר. המפיק ג'ון לאסיטר והנשיא אדווין קאטמול מונו לאחראים על כל פעילות ההנפשה של החברה, ופעילות "Circle 7 Animation" הושבתה. כתוצאה מכך, הפקת "צעצוע של סיפור 3" בגרסה זו בוטלה. בחודש שלאחר מכן, המנכ"ל בוב אייגר הכריז כי הליך ההפקה עתיד להתחדש, אם כי תחת פיקסאר. לאסיטר, אנדרו סטנטון, פיט דוקטר ולי אנקריץ' הסתגרו לבד במהלך סוף שבוע על מנת להעלות רעיונות ולפתח את העלילה עבור "צעצוע של סיפור 3" בגרסה משלהם, וסטנטון עיבד את התוכן אותו הם יצרו לטיוטת תסריט. בפברואר 2007, אד קטמול הודיע כי לי אנקריץ' ייקח את המושכות מג'ון לאסיטר ויביים את הסרט לבדו ושמייקל ארנדט יכתוב את התסריט. בעקבות מותם של ג'ים ורני וג'ו רנפט שדיבבו את סלינקי וויזי הפינגווין, ויזי הפינגווין יצא מהסרט ואת סלינקי מדבב בלק קלארק. כמו כן, ג'ודי בנסון דיבבה את ברבי כמו בסרט השני. בו פיפ (אנני פוטס) שכיכבה בשני הסרטים הראשונים לא חזרה לסרט, אולם דמותה נראתה בפלאשבק של תחילת הסרט. ב-14 באוגוסט 2015, נודע כי סרט ההמשך "צעצוע של סיפור 4" יתמקד בסיפור האהבה של וודי ובו-פיפ. אתר האינטרנט הרשמי של צעצוע של סיפור 3 (באנגלית) "צעצוע של סיפור 3", במסד הנתונים הקולנועיים IMDb (באנגלית) "צעצוע של סיפור 3", באתר נטפליקס "צעצוע של סיפור 3", באתר AllMovie (באנגלית) "צעצוע של סיפור 3", באתר Rotten Tomatoes (באנגלית) "צעצוע של סיפור 3", באתר Box Office Mojo (באנגלית) "צעצוע של סיפור 3", באתר Metacritic (באנגלית) "צעצוע של סיפור 3", באתר אידיבי "צעצוע של סיפור 3", תסריט הסרט באתר Scripts.com (באנגלית) "צעצוע של סיפור 3", באתר דיסני+ סרטים (באנגלית) "צעצוע של סיפור 3", במסד הנתונים הקולנועיים KinoPoisk (ברוסית) צעצוע של סיפור 3, במיזם "אישים" לתיעוד היצירה הישראלית עינב שיף‏, מיוחד: מאחורי הקלעים עם קן מ"צעצוע של סיפור 3", באתר וואלה, 4 ביוני 2010 ביקורות אמיר קמינר, טוי דיוויז'ן, באתר ynet, 16 ביוני 2010 אבנר שביט‏, משחקי צעצוע: על "צעצוע של סיפור 3", באתר וואלה, 18 ביוני 2010 סטיבי הררי, לחשוב מחוץ לקופסה: ביקורת על "צעצוע של סיפור 3", באתר nrg‏, 18 ביוני 2010 איתמר זהר, עכבר העיר אונליין, "צעצוע של סיפור 3" הוא סרט האנימציה המצליח ביותר בכל הזמנים, באתר הארץ, 15 באוגוסט 2010 צעצוע של סיפור 3, באתר www.ishim.co.il Bootie Cosgrov, ‏Pixar To Disney: Adios, Mouse, באתר CBS News, ‏29 בינואר 2004 Chris Isidore, ‏Disney could gain from Pixar loss, באתר CNN, ‏30 בינואר 2004 Steve Daly, ‏Woody: The Untold Story / The Other Story, באתר אנטרטיינמנט ויקלי, 16 ביוני 2006; עמ' 3 Claudia Eller & Richard Verrier, ‏Disney Plans Life After Pixar With Sequel Unit, באתר לוס אנג'לס טיימס, 16 במרץ 2005 Mike Sampson, ‏A Look at the Toy Story 3 You Didn't See...‎, באתר JoBlo, ‏21 ביוני 2010 Disney Circle 7 Animation (partially lost production material of cancelled direct-to-video sequels; 2004-2006)‎, באתר Lost Media Wiki, ‏5 בספטמבר 2019 Josh Armstrong, ‏Bob Hilgenberg and Rob Muir on the Rise and Fall of Disney's Circle 7 Animation, באתר Animation Views, ‏5 במרץ 2012 Laura M. Holson, ‏Disney Agrees to Acquire Pixar in a $7.4 Billion Deal, באתר הניו יורק טיימס, 25 בינואר 2006 Jill Goldsmith, ‏Mouse signing off, באתר וראייטי, 6 בפברואר 2006 2007 Disney Conference – Studio Presentation, באתר Disney Enterprises, ‏8 בפברואר 2007